За да не се лутаме в счетоводните понятие, ще представим и нагледно обяснение за основните три елемента в счетоводния баланс. Активите на компанията представляват всичко, което притежаваме, като те, от своя страна, се разделят на текущи и нетекущи на база ликвидността им. Текущите активи включват парите в брой в банковите сметки на компанията, предстоящите приходи от клиенти и наличността на готовата продукция или притежаваните към момента суровини за производството. Нетекущите активи са с ниска ликвидност и при тях не се очаква да могат да бъдат използвани като чисти пари в рамките на фискалната година.
Пасивите са вторият основен елемент от уравнението, наречено счетоводен баланс. Те ни дават информация за задълженията, които компанията има, като отново се разделят на текущи и нетекущи. Текущите пасиви са задължения, които следва да се изчистят в рамките на фискалната година, докато нетекущите най-често отразяват заемите на компанията и при тях времето за погасяване е разсрочено за по-дълъг период от време.
Последният елемент от счетоводния баланс е свободният капитал, върху който акционерите имат право на достъп и реално отразява нетната стойност на компанията. Позовавайки се на уравнението за счетоводния баланс, капиталът представлява разликата между активите и пасивите на компанията.